CELEX: 32014D0207
Language: hr
Date: 2014-04-11 00:00:00
Title: 2014/207/EU: Provedbena odluka Komisije оd 11. travnja 2014. o određivanju Registra vršne .eu domene  Tekst značajan za EGP

12.4.2014   
            
            
               HR
            
            
               Službeni list Europske unije
            
            
               L 109/41
            
         PROVEDBENA ODLUKA KOMISIJE
   оd 11. travnja 2014.
   o određivanju Registra vršne .eu domene
   (Tekst značajan za EGP)
   (2014/207/EU)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 733/2002 Europskog parlamenta i Vijeća od 22. travnja 2002. o uvođenju vršne .eu domene (1), a posebno njezin članak 3. stavak 1. točku (b),
   budući da:
   
               (1)
            
            
               Komisija bi morala odrediti registar kojemu je povjerena organizacija i vođenje vršne .eu domene i upravljanje njome nakon objave poziva za iskaz interesa u Službenom listu Europske unije.
            
         
               (2)
            
            
               Komisija je Odlukom 2003/375/EZ (2) iz 2003. odredila Europski registar za internetske domene (EURid) kao Registar vršne .eu domene. Komisija je sklopila ugovor s Europskim registrom za internetske domene (EURid) u kojem se utvrđuju uvjeti pod kojima Komisija nadzire način na koji Registar organizira i vodi vršnu .eu domenu i njome upravlja. Taj Ugovor potpisan je 12. listopada 2004. na razdoblje od pet godina te potom 2009. produljen za još pet godina. Ugovor prestaje vrijediti 12. listopada 2014.
            
         
               (3)
            
            
               Komisija je 14. svibnja 2013. u Službenom listu Europske unije objavila Poziv na iskaz interesa (2013/C 134/06) zajedno s izjavom Komisije o svojoj nadzornoj ulozi u vezi s načinom na koji Registar organizira i vodi vršnu .eu domenu i njome upravlja (2013/C 134/05), pozivajući na podnošenje prijava organizacija koje žele biti odabrane kao Registar kojemu se povjerava organizacija i vođenje vršne .eu domene i upravljanje njome.
            
         
               (4)
            
            
               Poziv je zaključen 20. lipnja 2013. Primljena je samo jedna prijava i to od Europskog registra za internetske domene (EURid).
            
         
               (5)
            
            
               Ocjenjivanje na temelju kriterija prihvatljivosti i kriterija za odabir iz poziva na iskaz interesa provedeno je 25. srpnja 2013.
            
         
               (6)
            
            
               Ocjenjivači su pregledali prijavu i utvrdili ljestvicu kojom su obuhvaćene različite oznake (pojedinačne i zajedničke) za primjenu u skladu sa sustavom označavanja predviđenim u odjeljku 4. Poziva te uzimajući u obzir cjelokupnu kvalitetu prijave s obzirom na kriterije za odabir. Ocjenjivači su zaključili da prijava Europskog registra za internetske domene (EURid) ispunjuje minimalne zahtjeve svakog kriterija za odabir. Komisija je razmotrila rezultate do kojih su došli ocjenjivači i na toj osnovi donosi odluku.
            
         
               (7)
            
            
               Mjere predviđene ovom Odlukom u skladu su s mišljenjem Odbora za komunikacije utemeljenog člankom 22. stavkom 1. Direktive 2002/21/EZ Europskog parlamenta i Vijeća (3),
            
         DONIJELA JE OVU ODLUKU:
   Članak 1.
   Europski registar za internetske domene (EURid) jest Registar vršne .eu domene kojemu je povjerena organizacija i vođenje vršne .eu domene i upravljanje njome.
   Članak 2.
   Komisija sklapa ugovor s Europskim registrom za internetske domene (EURid) u kojem se utvrđuju uvjeti pod kojima Komisija nadzire način na koji Registar organizira i vodi vršnu .eu domenu i njome upravlja u skladu s člankom 3. stavkom 1. točkom (c) Uredbe (EZ) br. 733/2002.
   Taj ugovor ima početno razdoblje trajanja od pet godina i može se produžiti dva puta, svaki put za dodatno razdoblje od najviše pet godina.
   Članak 3.
   Odluka 2003/375/EZ stavlja se izvan snage.
   Članak 4.
   Ova Odluka stupa na snagu sljedećeg dana od dana objave u Službenom listu Europske unije.
   
      Sastavljeno u Bruxellesu 11. travnja 2014.
      
         
            Za Komisiju
         
         
            Predsjednik
         
         José Manuel BARROSO
      
   
   
      (1)  SL L 113, 30.4.2002., str. 1.
   
   
      (2)  Odluka Komisije 2003/375/EZ od 21. svibnja 2003. o određivanju Registra vršne .eu domene (SL L 128, 24.5.2003., str. 29.).
   
      (3)  Direktiva 2002/21/EZ Europskog parlamenta i Vijeća od 7. ožujka 2002. o zajedničkom regulatornom okviru za elektroničke komunikacijske mreže i usluge (SL L 108, 24.4.2002., str. 33.).